Mere end 50 år efter at danske Kristian Jeppesen indledte projekt, skal mausolæet i Halikarnassos nu genopbygges efter hans planer.

En mere end 50 år gammel dansk og tyrkisk drøm ser nu ud til at blive til virkelighed.

Et af verdens syv vidundere, Mausolæet i Halikarnassos, der blev opført i 356-353 før Kristus, skal genopbygges i byen Bodrum, hvor det lå. Det bliver en bygning i glas med en højde svarende til en etageejendom med 16 etager. Det sker, hvis det lykkes en stor fond at skaffe penge til de ambitiøse planer.

Planerne er så langt fremskredne, at det tyrkiske nyhedsbureau Dogan News Agency for nylig har skrevet om dem.

Genopførelsen kommer til at ske under dansk overvågning. Fra 1966 til 1977 stod professor Kristian Jeppesen fra Aarhus Universitet bag en grundig udgravning af ruinerne i Halikarnassos, der ligger i havnebyen Bodrum i det vestlige Tyrkiet.

Fra de danske udgravninger af mausolæet i Halikarnassos. Foto: Kristian Jeppesen / Kristian Jeppesen

Professor Kristian Jeppesen døde i 2014, 89 år gammel, så han fik ikke opfyldt sin livsdrøm om at se Mausolæet i Halikarnassos genopygget efter den model, han selv har udarbejdet. Men det gør hans arvtager i spidsen for Det Danske Halikarnassosprojekt, professor emeritus ved Syddansk Universitet Poul Pedersen sandsynligvis. Projektet kunne i december sidste år fejre 50 års jubilæum.

- Vi hænger på, det har vi en forpligtelse til. Og selvfølgelig vil vi også meget gerne se det færdigt, siger Poul Pedersen til TV 2.

Han har lige været i Bodrum, hvor han sammen med John Lund fra Det Danske Halikarnassonsprojekt skal rådgive den fond, der vil genopbygge Mausolæet, så det kan ske i overensstemmelse med Kristian Jeppesens planer.

Du kan se den model, Kristian Jeppesen og Axel Sønderborg i sin tid lavede, indsat i billedet fra Bodrum over artiklen.

Tager afsted i igen til maj

Poul Pedersen regner med at tage til Bodrum igen i maj for at fortsætte arbejdet. Han var selv med til udgravningerne fra 1966 til 1977 sammen med Kristian Jeppesen.

- Jeg startede for 45 år siden. Desværre nåede Kristian Jeppesen ikke at se Mausolæet genopbygget, men jeg håber da at nå det, siger Poul Pedersen.

Det færdige genopbyggede Mausolæum vil blive af glas og få en højde som en etageejendom med 16 etager - Poul Pedersen fortæller, at det efter planen skal glimte som et krystal i havet, når man ser det fremover.

Til tyrkiske medier siger manden bag projektet, at genopbygningen af Mausolæet i Halikarnassos har høj prioritet.

- Der er mange indbyggere i Bodrum, som ikke ved, at Herodot (klassisk græsk historieskriver, red.) blev født i Bodrum, og at Mausolæet i Halikarnassos er på listen over verdens syv vidundere. Det er derfor, vi prioriterer at genopbygge dette mausolæum og åbne en vej fra havnen til dette sted. Hundredetusinder af turister, der besøger Bodrum, tager tilbage uden at have set det, siger Özai Kartal, leder af fonden The Mediterranean Countries Academy Foundation, til Dogan News Agency.

Det er den fond, der står for at føre genopbygningen af Mausolæet i Halikarnassos ud i livet.

Mausolæet blev opført for mere end 2300 år siden af Mausolos, der var Satrap - guvernør - i Halikarnassos i antikken. Det blev opført som et gravmæle til ham og hans kone Artemisia 2. af Karien, og det pompøse gravmæle har givet navn til ordet mausolæum.